พิธีมอบเครื่องราชอิสริยาภรณ์
อันเป็นที่สรรเสริญยิ่งดิเรกคุณาภรณ์
ให้แก่บุคคลที่ช่วยเหลือผู้ประสบกรณีพิบัติภัย
“สึนามิ”

กระทรวงการพัฒนาสังคมและความมั่นคงของมนุษย์
วันศุกร์ที่  ๑๔  ธันวาคม  พ.ศ.  ๒๕๕๐
การพระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ให้แก่บุคคลที่ช่วยเหลือผู้ประสบธรณีพิบัติภัย  “สึนามิ”
ของ  กระทรวงการพัฒนาสังคมและความมั่นคงของมนุษย์

ตามที่ได้เกิดธรณีพิบัติภัย  “สึนามิ”  ในพื้นที่จังหวัดภูเก็ต  พังงา  กระบี่  ตรัง  สตูล  และระนอง  เมื่อวันที่  ๒๖  ธันวาคม  ๒๕๔๗  เป็นเหตุให้มีผู้เสียชีวิต  ได้รับบาดเจ็บ  และสูญเสียทรัพย์สินเป็นจำนวนมาก  และจากเหตุการณ์ดังกล่าวได้มีบุคคลจากทุกภาคส่วนเข้าช่วยเหลือผู้ประสบภัยทั้งโดยการบริจาคทรัพย์สิน  และการปฏิบัติงานช่วยเหลือในรูปแบบต่าง ๆ  นั้น  รัฐบาลได้พิจารณาเห็นว่า  บุคคลที่ได้ช่วยเหลือผู้ประสบธรณีพิบัติภัยดังกล่าวถือเป็นผู้กระทำความดีความชอบที่อาจได้รับการพิจารณาเสนอขอพระราชทานเครื่องราชอิสริยาภรณ์เป็นบำเหน็จตอบแทน  หากการกระทำนั้นได้ผลดีต่อการบรรเทาทุกข์แก่ผู้ประสบธรณีพิบัติภัยถึงขนาดที่สมควรแก่การยกย่องเกียรติคุณสืบไป  จึงได้มอบหมายให้สำนักเลขาธิการคณะรัฐมนตรีแจ้ง  กระทรวง  ทบวง  กรม  สภากาชาดไทย  และจังหวัดที่ประสบภัยทั้ง  ๖  จังหวัด  ให้ตรวจสอบและรวมบรวมข้อมูลส่งให้สำนักเลขาธิการคณะรัฐมนตรีดำเนินการจนถึงวันที่  ๒๘  ตุลาคม  ๒๕๔๘  มีผู้ได้รับการเสนอขอพระราชทานเครื่องราชอิสริยาภรณ์จากหน่วยงานต่าง ๆ  จำนวนทั้งสิ้น  ๑๘,๒๘๕  ราย  และอยู่ในเกณฑ์เสนอขอพระราชทาน  จำนวน  ๑๗,๓๓๘  ราย  ซึ่งนายกรัฐมนตรีได้เห็นชอบให้สำนักเลขาธิการคณะรัฐมนตรีแจ้งสำนักราชเลขาธิการขอให้นำความกราบบังคมทูลขอพระราชทานเครื่องราชอิสริยาภรณ์ให้แก่บุคคลดังกล่าวแล้ว  โดยท่านได้ทรงพระกรุณาโปรดเกล้าฯ  พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ให้แก่บุคคลที่ช่วยเหลือ
ผู้ประสบธรณีพิบัติภัย “สึนามิ” ในส่วนของกระทรวงการพัฒนาสังคมและความมั่นคงของมนุษย์  รวมทั้งสิ้น  ๒๕๖  ราย  แบ่งออกเป็น  ชั้นเบญจมดิเรกคุณาภรณ์  บุรุษ  จำนวน  ๑  ราย  ชั้นเหรียญทองดิเรกคุณาภรณ์  บุรุษ  จำนวน  ๒  ราย  ชั้นเหรียญเงินดิเรกคุณาภรณ์  บุรุษ  จำนวน  ๑๐๑  ราย  สตรี  จำนวน  ๑๕๒  ราย  ซึ่งได้ประกาศในราชกิจจานุเบกษา  เล่ม  ๑๒๒  ตอนที่  ๒๓  ข  วันที่  ๓  ธันวาคม  ๒๕๔๘

